SET ปิดลบ 17 จุด เซ่นแรงขาย “กลุ่มพลังงาน” หลังน้ำมันร่วงหนัก – โควิดระบาดกดดัน
SET ปิดร่วง 17.15 จุด โดยตลาดภูมิภาคส่วนใหญ่ติดลบตามตลาดสหรัฐฯหลังราคาน้ำมันร่วงแรงรับผลกลุ่มโอเปกพลัสมีมติเพิ่มกำลังการผลิตน้ำมันแม้โควิดยังระบาดหนัก และตลาดบ้านเรามีหุ้นในกลุ่มพลังงานค่อนข้างมากจึงรับแรงกดดันมากตามไปด้วย นอกจากนี้ยังเจอแรงกดดันเพิ่มจากจำนวนผู้ติดเชื้อรายวันยังสูง แต่การเซ็นสัญญาซื้อวัคซีนไฟเซอร์ให้ช่วงลบลดลงบ้าง
20 ก.ค. 2564

นายสุโชติ ถิรวรรณรัตน์ ผู้จัดการฝ่ายวิจัย บริษัทหลักทรัพย์ เคจีไอ (ประเทศไทย) จำกัด (มหาชน) หรือ KGI กล่าวว่า ตลาดหุ้นไทยวันนี้ปรับตัวลงตามตลาดต่างประเทศ โดยเฉพาะตลาดสหรัฐฯที่ปรับตัวลงแรง ส่งผลให้ตลาดหุ้นในภูมิภาคเอเชียต่างติดลบ หลังราคาน้ำมันร่วงแรงจากการที่กลุ่มโอเปกพลัสมีมติเพิ่มกำลังการผลิตน้ำมัน ท่ามกลางสถานการณ์ทั่วโลกที่ยังมีความกังวลการแพร่ระบาดโควิด-19 รอบใหม่ ทำให้มองว่าการขยายกำลังผลิตน้ำมันอาจผิดจังหวะ ซึ่งตลาดบ้านเรามีหุ้นในกลุ่มพลังงานค่อนข้างมากจึงตอบรับประเด็นนี้ไปมาก
ทั้งนี้ ตลาดหุ้นไทยยังเผชิญแรงกดดันเดิม จากจำนวนผู้ติดเชื้อโควิดรายวันสูงมากกว่าหมื่นราย แต่ได้ประเด็นการเซ็นสัญญาซื้อวัคซีนไฟเซอร์มาช่วยหนุนตลาดฯได้บ้าง รวมถึงตลาดยุโรปเทรดช่วงบ่ายนี้ฟื้นตัวเปิดบวกได้เช่นเดียวกับดาวโจนส์ฟิวเจอร์ส จึงเป็น Sentiment หนุนตลาดบ้านเราให้ฟื้นตัวกลับขึ้นมาลดช่วงลบได้บ้างเล็กน้อยในช่วงบ่าย
นอกจากนี้ อัตราผลตอบแทนพันธบัตร (Bond yield) ทั้งของสหรัฐและไทยลงมาอยู่ในระดับต่ำ ทำให้ต้องหันกลับมาดู Earning yield gap อีกรอบ อย่างไรก็ดี มองตลาดฯตอนนี้มี Downside ต่ำแล้ว เชื่อว่ารอบนี้ดัชนีฯไม่น่าจะลงไปต่ำกว่า 1,500 จุด แต่ยังต้องติดตามสถานการณ์การแพร่ระบาดไวรัสโควิด-19 ระลอกใหม่ และการทยอยประกาศผลประกอบการของกลุ่มแบงก์ รวมถึงรอดูผลของการยกระดับมาตรการคุมเข้มการแพร่ระบาดโควิด-19 จะเอาอยู่หรือไม่
แนวโน้มการลงทุนในวันพรุ่งนี้ (21 ก.ค.) นายสุโชติ กล่าวว่า ตลาดฯมีโอกาสรีบาวด์หลังจากลงไปมากแล้ว แต่เชื่อว่าคงยังไปไหนได้ไม่ไกล ไม่น่าจะพ้นแนวต้าน 1,550 จุด ส่วนแนวรับให้ไว้ที่ 1,520-1,500 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
PTT มูลค่าการซื้อขาย 4,989.27 ล้านบาท ปิดที่ 35.75 บาท ลดลง 0.75 บาท
SNNP มูลค่าการซื้อขาย 4,866.11 ล้านบาท ปิดที่ 10.40 บาท เพิ่มขึ้น 1.20 บาท
KBANK มูลค่าการซื้อขาย 4,471.48 ล้านบาท ปิดที่ 109.00 บาท ลดลง 3.50 บาท
GUNKUL มูลค่าการซื้อขาย 3,173.50 ล้านบาท ปิดที่ 4.90 บาท ลดลง 0.10 บาท
AOT มูลค่าการซื้อขาย 2,568.93 ล้านบาท ปิดที่ 58.00 บาท ลดลง 1.75 บาท